**Adevărul despre îngeri**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Iubirea înseamnă a fi doi şi a nu fi decât unul. Un bărbat şi o femeie ce se topesc într-un înger." Victor Hugo

Adevărul despre îngeri este că iubesc şi-atât,

Fără să mai cântărească cine merită... sau cât...

Adevărul despre oameni este că iubesc bizar

Aşezând cuvântul "dacă" pe un taler de cântar.

Eu iubesc îngăduinţa celui care stă-n genunchi

Să adune flori de piatră şi legându-le mănunchi,

Le aşează lângă tâmpla unui vis netulburat,

Către Cer ridică ochii, nu se teme de păcat.

Nu mă judeca, iubite, dacă uneori mai sânger

Tu dizolvă-te în mine şi-amândoi vom fi un înger.

Adevărul despre îngeri ţi l-am spus, deja îl ştii,

Lasă-mă să-ţi fiu poveste şi poveste vreau să-mi fii.

Un bărbat şi o femeie, două aripi gemene,

De-o să pleci, cândva, departe, dă-mi ceva să-ţi semene.